Projektas

PLUNGĖS RAJONO SAVIVALDYBĖS
TARYBA

SPRENDIMAS

DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „Kompetencijų vystymas, siekiant padėti MAŽOMS IR VIDUTINĖMS ĮMONĖMS PAVELDĖJIMO IR PERDAVIMO PROCESUOSE“ IR LĖŠŲ SKYRIMO

2025 m. kovo 27 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 4 dalimi ir 2021–2027 m. INTERREG EUROPE programa, patvirtinta Europos Komisijos 2022 m. liepos 5 d. sprendimu C(2022) 4868 final, kuriuo patvirtinama bendradarbiavimo programa „Interreg Europe“ dėl paramos iš Europos regioninės plėtros fondo siekiant Europos teritorinio bendradarbiavimo tikslo (INTERREG) visose valstybėse narėse, dalyvaujant Norvegijai ir Šveicarijai CCI 2021TC16RFIR001, Plungės rajono savivaldybės taryba n u s p r e n d ž i a:

1. Pritarti Plungės rajono savivaldybės administracijos (toliau – Projekto partneris) dalyvavimui projekte „Kompetencijų vystymas, siekiant padėti mažoms ir vidutinėms įmonėms paveldėjimo ir perdavimo procesuose“ (angl. „Skills development to support SMEs during succession and trasnfer processes“; Akronimas – „Success Skills“) (toliau – Projektas), planuojamam įgyvendinti pagal 2021–2027 m. INTERREG EUROPE programą (toliau – Programa).

2. Sutikti, kad Projektas būtų įgyvendinamas su partneriais:

2.1. Rytų Makedonijos ir Trakijos regionu, Graikijos Respublika (toliau – Pagrindinis partneris);

2.2. Lietuvos inovacijų centru, Lietuvos Respublika;

2.3. Mazovijos plėtros agentūra, Lenkijos Respublika;

2.4. Mazovijos vaivadijos maršalkos tarnyba, Lenkijos Respublika;

2.5. KMOP politikos centru ASBL, Belgijos Karalystė;

2.6. Panono verslo tinklu, Vengrijos Respublika;

2.7. Ukrainos tekstilės ir odos pramonės įmonių asociacija, Ukrainos Respublika;

2.8. Emilijos-Romanijos regionu, Italijos Respublika;

2.9. Viešojo administravimo ir teritorinės plėtros ministerija, Vengrijos Respublika.

3. Įgalioti Savivaldybės administracijos direktorių, o jo nesant – Administracijos direktoriaus pavaduotoją, pasirašyti su Projekto teikimu bei įgyvendinimu susijusius dokumentus.

4. Skirti Projektui įgyvendinti iš Savivaldybės biudžeto lėšų ne mažiau 20 proc. tinkamų finansuoti Projekto išlaidų dalies, tenkančios Projekto partneriui, Programos stebėsenos komitetui priėmus sprendimą finansuoti Projektą.

5. Apmokėti netinkamas finansuoti su Projektu susijusias išlaidas ir tinkamų finansuoti išlaidų dalį, tenkančią Pareiškėjui, kurių nepadengia Projektui skiriamas finansavimas.

Savivaldybės meras

SUDERINTA:

Savivaldybės tarybos narys Algirdas Pečiulis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjas Vytautas Tumas

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Strateginio planavimo ir investicijų skyriaus vedėja Žaneta Vaitkuvienė

STRATEGINIO PLNAVIMO IR INVESTICIJŲ SKYRIUS

AIŠKINAMASIS RAŠTAS

PRIE SAVIVALDYBĖS TARYBOS SPRENDIMO PROJEKTO

„DĖL PRITARIMO PLUNGĖS RAJONO SAVIVALDYBĖS ADMINISTRACIJOS DALYVAVIMUI PROJEKTE „KOMPETENCIJŲ VYSTYMAS, SIEKIANT PADĖTI MAŽOMS IR VIDUTINĖMS ĮMONĖMS PAVELDĖJIMO IR PERDAVIMO PROCESUOSE“ IR LĖŠŲ SKYRIMO“

2025 m. kovo 10 d.

Plungė

1. Parengto sprendimo projekto tikslai, uždaviniai. Gauti pritarimą Plungės rajono savivaldybės administracijos (toliau – Projekto partneris) dalyvavimui projekte „Kompetencijų vystymas, siekiant padėti mažoms ir vidutinėms įmonėms pavedėjimo ir perdavimo procesuose“ (angl. „Skills development to support SMEs during succession and trasnfer processes“, Akronimas – „Success Skills“) (toliau – Projektas), planuojamam įgyvendinti pagal 2021–2027 m. INTERREG EUROPE programą (toliau – Programa) ir gavus finansavimą Projektui iš Programos lėšų, 2025–2029 m. prisidėti prie jo įgyvendinimo nuosavo indėlio dalimi.

Projektas planuojamas įgyvendinti pagal Programos politikos 1 tikslo „Išmanesnė Europa“ (Smarter Europe) specifinį tikslą „Mažų ir vidutinių įmonių konkurencingumas“ (SME competitiveness).

2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą. Sprendimo projektu nebus keičiamas įstatymo nuostatomis įtvirtintas teisinis reguliavimas.

3. Kodėl būtina priimti sprendimą, kokių pozityvių rezultatų laukiama.

Sklandus įmonių perdavimo užtikrinimas – svarbus politikos tikslas, kurį ES pripažįsta nuo 1994 m. Kasmet savininkus pakeičia apie 450 000 MVĮ, o tai daro tiesioginį poveikį daugiau nei 2 000 000 darbuotojų. Visgi, remiantis EK skaičiavimais, net trečdaliu atvejų šis procesas būna nesėkmingas, dėl ko kasmet prarandama apie 150 000 įmonių ir 600 000 darbo vietų. Visos šalys susiduria su iššūkiu užtikrinti, kad įmonių savininkai laiku suprastų pasiruošimo verslo perdavimui svarbą. Vienas iš pagrindinių sėkmingo verslo perdavimo veiksnių – tinkamas įpėdinių pasirengimas ir švietimas. Projektas siekia padėti partneriams kurti ir įgyvendinti veiksmingą politiką, kuri padėtų tiek dabartiniams verslo savininkams, tiek įpėdiniams įveikti su perėmimo procesu susijusius iššūkius. Be to, projektas skatins institucinius sprendimus, siekiant įpėdinystės įgūdžių ugdymą integruoti į formalaus ir neformalaus mokymosi sistemas.

Projektas apima įvairias veiklas, skirtas skatinti tarptautinį mokymosi procesą ir keitimąsi patirtimi tarp suinteresuotųjų subjektų, susijusių su verslo perėmimu. Tarp jų – verslo asociacijos, prekybos ir pramonės rūmai, verslo paramos organizacijos, profesinio mokymo teikėjai, regioninės valdžios institucijos, universitetai, jaunimo asociacijos, vyriausybinės tarnybos ir nevyriausybinės organizacijos, dirbančios su jaunimo verslumu. Tikimasi, kad šios veiklos padės kurti metodologinius sprendimus ir priemones, kurios palengvins verslo perėmimo ir perdavimo procesus. Be to, jos prisidės prie žinių ir įgūdžių stiprinimo tiek dabartiniams įmonių savininkams, tiek jų įpėdiniams. Galiausiai projektas prisidės prie tvarių įgūdžių ekosistemos kūrimo, kuri rems verslo perėmimą ir (arba) perdavimą regioniniu, nacionaliniu ir tarptautiniu lygmeniu.

Projektas bendrai orientuotas į verslumo skatinimą ir įgūdžių stiprinimą.

4. Lėšų poreikis ir finansavimo šaltiniai.

Projekto partneriui – Plungės rajono savivaldybės administracijai – planuojama biudžeto dalis – 93 800 Eur;

Nuosavas indėlis sudaro 20 proc., t. y. 18 760 Eur, iš kurių ne daugiau kaip 50 proc. (9 380 Eur) planuojama susigražinti pagal Bendrojo finansavimo taisykles, patvirtintas LR Vidaus reikalų ministro 2023 m. kovo 10 d. įsakymu Nr. 1V-119 „Dėl Lietuvos Respublikos valstybės biudžeto lėšų, skirtų 2021–2027 metų Europos Sąjungos finansinio laikotarpio Interreg programoms bendrai finansuoti, naudojimo taisyklių patvirtinimo“.

Projektas planuojamas įgyvendinti 2025 m. gegužės – 2029 m. liepos mėn.

5. Pateikti kitus sprendimui priimti reikalingus pagrindimus, skaičiavimus ar paaiškinimus. Nėra.

6. Pateikti sprendimo projekto lyginamąjį variantą, jeigu teikiamas sprendimo pakeitimo projektas. Nėra.

7. Sprendimo projekto antikorupcinis vertinimas. Nėra.

8. Nurodyti, kieno iniciatyva sprendimo projektas yra parengtas. Plungės rajono savivaldybės administracijos iniciatyva.

9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina. Nėra.

10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas. Strateginio planavimo ir investicijų skyriui.

11. Kita svarbi informacija (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

12. Numatomo teisinio reguliavimo poveikio vertinimas*

Sritys	Numatomo teisinio reguliavimo poveikio vertinimo rezultatai

Teigiamas poveikis	Neigiamas poveikis
Ekonomikai	Teigiamas poveikis, formuojamos sėkmingos verslo perdavimo politikos priemonės, sudaromos prielaidos darbo vietų ir verslų išsaugojimui ir tęstinumui	Nenumatomas
Finansams	-	Nenumatomas
Socialinei aplinkai	-	Nenumatomas
Viešajam administravimui	-	Nenumatomas
Teisinei sistemai	-	Nenumatomas
Kriminogeninei situacijai	-	Nenumatomas
Aplinkai	-	Nenumatomas
Administracinei naštai	-	Nenumatomas
Regiono plėtrai	-	Nenumatomas
Kitoms sritims, asmenims ar jų grupėms	-	Nenumatomas

* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Strateginio planavimo ir investicijų skyriaus vedėja	Žaneta Vaitkuvienė